Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 281/05)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 79

1. Medlemsstatens ansvarlige myndighed Navn: Ministero delle Politiche agricole e forestali

Adresse: Via XX Settembre, 20, I-00187 Roma

Tlf. (39) 06 481 99 68

Fax (39) 06 42 01 31 26

E-post: qualità@politicheagricole.it

2. Ansøgende sammenslutning 2.1. Navn: APO Associazione Produttori Olivicoli

2.2. Adresse: Via A. di Sangiuliano, 349, I-95124 Catania

2.3. Sammensætning: Producent/forarbejdningsvirksomhed (x) Andet ( )

3. Produktets art: Kategori 1.5 - Ekstra jomfruolivenolie

4. Varespecifikation: (sammenfatning af betingelserne i artikel 4, stk. 2)

4.1. Navn: Monte Etna

4.2. Beskrivelse: Ekstra jomfruolivenolie med følgende kemiske og organoleptiske kendetegn:

- maks. syreindhold 0,6 %

- resultat af paneltest >= 7

- k 232 <= 2,20

- k 270 <= 0,15

- linosyre <= 10 %

- linolensyre <= 0,8 %

- delta K <= 0,005

- peroxider <= 12 MeqO2/kg

- farve: gylden med grønt skær

- lugt: let frugtagtig

- frugtagtig smag med et let bittert og stærkt strejf

4.3. Geografisk område: Olivenolien med den beskyttede oprindelsesbetegnelse "Monte Etna" produceres omkring bjerget Etna. Administrativt ligger området inden for kommunerne i provinserne Catania, Enna og Messina, som ligger på Etna-bjergets skråninger.

4.4. Bevis for oprindelse: Olivendyrkningen på østsiden af Sicilien blev indført af fønikerne og delvis grækerne ca. 1000 og 800 år før Kristus. I dette område har vulkanen og dens udbrud givet næring til mange myter i forbindelse med olivendyrkningen, f.eks. skulle Etna's personificering, den enøjede kyklop Polifemo, hvis øje spyede ild, være blevet blindet af Ulysses og hans følgesvende med en olivengren. I tidens løb har denne afgrøde gennemgået en betydelig udvikling og har nu stor betydning for områdets økonomi. Allerede i det 3. årh. f. Kr. indførte romerne høje skatter for olien fra Sicilien for at undgå den konkurrence, som olien herfra udgjorde for olien fra Campanien og Lazio. Under arabernes herredømme over Sicilien oplevede man på grund af deres dygtighed et opsving i olivendyrkningen, som blev rationaliseret. Vidnesbyrd om produktionen af olivenolien "Etnea" og dens betydning findes allerede i Pietro Bembo's værk, idet han i "De Aetna" omtaler olivendyrkningen på Etna som meget værdifuld. I tiden herefter omtales olivenproduktionen i dette område af naturvidenskabsmanden Lazzaro Spallanzani og forfatterne A. Stoppani, W. Goethe, Guy de Maupassant og mange andre. Tocqueville var særlig begejstret, idet han fra sin rejse til Sicilien i marts 1827, beretter om velstand og overflod på grund af de lokale afgrøder takket være den særlig frugtbare vulkanjord. I hele det 19. årh. og i begyndelsen af det 20. årh. var Etna-olivenolien kendt og værdsat blandt mange forbrugere i Italien og hele Europa, og de store mængder, der blev solgt, blev udskibet fra Riposto, som er Etna's havn.

Produktion, forarbejdning og aftapning finder sted inden for det afgrænsede område. At også aftapningen finder sted inden for dette afgrænsede område, skyldes at det for at bevare Monte Etna-oliens særlige egenskaber og kvalitet er nødvendigt, at den kontrol, der foretages af tredjeinstansen, overvåges af de pågældende producenter. For disse er den beskyttede oprindelsesbetegnelse af afgørende betydning og giver dem - helt i overensstemmelse med forordningens målsætninger - mulighed for at supplere deres indtægter. Endvidere finder aftapningen traditionelt sted i det pågældende geografiske område.

Olivene stammer fra olivenlunde, der ligger inden for produktionsområdet, og som er opført i et ajourført register. Olieudvindingen, forarbejdningen og aftapningen finder sted inden for det afgrænsede område på dertil indrettede og særligt registrerede anlæg. I forbindelse med kontrollen undersøges det, om de tekniske krav i produktionsspecifikationerne er opfyldt, og om de forskellige led i produktionskæden har opfyldt deres forpligtelser, så der kan stilles garanti for produktets oprindelse.

4.5. Fremstillingsmetode: Den ekstra jomfruolivenolie Monte Etna fremstilles af sunde oliven, der høstes fra starten af modningen og indtil omkring midten af januar, alt efter hvor højt olivenlundene er beliggende.

Ved fremstillingen af den ekstra jomfruolivenolie Monte Etna kan der ud over olivensorten "Nocellara Etnea", som skal udgøre mindst 65 %, anvendes olivensorterne "Moresca", "Tonda Iblea", "Ogliarola Messinese", "Biancolilla", "Brandofino" og "L'Olivo di Castiglione". Disse sorters procentvise andel kan svinge, men må ikke overstige 35 %.

Skadedyrskontrollen foregår efter de nærmere bestemmelser i det regionale bekæmpelsesprogram, der privilegerer miljøvenlige agronomiske metoder under anvendelse af fælder og fjernelse af anløbne frugter; når "indsatstærsklen" overskrides, er behandling med aktive stoffer i anbefalede mængder berettiget. Bekæmpelse af skadeplanter sker med agronomiske midler (slåning, beskæring og/eller bearbejdning af jorden).

Olivenproduktionen i de særlige olivenlunde må ikke overstige 10000 kg/ha, og olieudbyttet må højst være på 20 %.

Olivene høstes direkte fra planten ved håndkraft fra kronen eller med hjælpemaskiner og opsamlingsnet for at undgå, at de netop høstede oliven blander sig med dem, der allerede ligger på jorden; det er ikke tilladt at slå på eller ryste grenene, og heller ikke at anvende abscissionsfremmende midler.

Olivene må efter høsten indtil presningen opbevares i tynde lag i faste beholdere med god udluftning på et sted med forholdsvis lav luftfugtighed (50-60 %) og en temperatur på højst 15 °. Efter høsten må olivene højst opbevares 48 timer på bedriften eller i presseanlægget.

De af oliemøllens lokaler, der anvendes til at modtage, veje og oplagre olivene, skal være adskilte fra de lokaler, der anvendes til olietilvirkningen, og skal garantere korrekt naturlig eller mekanisk luftning. Udvindingen af ekstra jomfruolien Monte Etna sker udelukkende mekanisk, og presningen foregår navnlig med anvendelse af møllestene (der er det ældste malings- og presningssystem) og mekaniske pressere. Forud for presningen fjernes der blade ved opsugning, olivene vaskes omhyggeligt i rindende vand og transporteres på en vibrerende rist til afdrypning og eventuel fjernelse af overskydende blade og fremmedelementer. Presningen er af variabel varighed afhængig af olivenes modenhed, frugtkødets tykkelse og konsistens. Presningen udføres under overholdelse af tids- og temperaturkrav, idet olivenmassens ophold i pressen varierer efter modningsgraden fra 15 til 40 minutter, medens vandets temperatur i oliepressens ydre hulrum skal garantere, at olivenmassens temperatur ikke overstiger 28-30 °C.

4.6. Tilknytning: Det afgrænsede område er en del af et bjergområde, som er beliggende mellem 100 og 1000 m over havet i Etna-vulkanmassivet, især på nord-, vest- og sydsiden af vulkanen. På østsiden dyrkes der ikke oliven. Mikroklimaet i det afgrænsede område kan sammenlignes med bjergklimaet i Middelhavsområdet. Jordkvaliteten, som er vulkansk med jordlag bestående af eruptivbjergarter fra det tidligere og nyere Mongibello (= Etna), udpræget sandet og med en rig skeletstruktur, er sammen med klimaet grundlaget for olivenes særprægede karakter, som genfindes i de kemiske, fysiske og organoleptiske analyser. Nylige undersøgelser har vist, at olivenolien Monte Etna på grund af sammensætningen af de frie fedtsyrer, som kan føres tilbage til oprindelsen, adskiller sig markant fra olivenolie produceret i de områder, der grænser op til det afgrænsede område. Disse forskelle er af en sådan karakter, at det er muligt at knytte en forbindelse mellem den geografiske oprindelse og oliens kemiske kendetegn. De særlige jord- og vejrforhold har været afgørende for tilpasningen af de tilstedeværende plantearter, hvorved der er udviklet lokale sorter og økotyper, som er specielle for dette område. Dette er tilfældet med olivensorten "Nocellara Etnea", som er dominerende i området. Olivendyrkningen har vist sig at have grundlæggende betydning for det lokale landbrug, især fordi oliventræet værdsætter den lavaholdige jord, og fordi det er modstandsdygtigt i et tørt klima og har haft stor betydning for den typiske landbofamilies økonomi. Traditionelt har beboerne i regionen kaldt den lokale olie for "bjerg"-olie og på den måde skelnet mellem denne olie og olien fra naboområderne. Denne olivenolie er eftertragtet blandt forbrugerne på grund af dens kvalitet og organoleptiske egenskaber. Prisen for denne olie ligger desuden 20-25 % over markedsprisen for olivenolie.

4.7. Kontrolinstans Navn: Agroqualità SARL

Adresse: Piazza Sallustio, 21, I-00187 Roma

4.8. Mærkning: "Olio extra vergine di oliva 'Monte Etna' Denominazione di Origine Protetta."

Betegnelsen skal angives på etiketten med klar skrift, som ikke må kunne slettes, og med en farve, som adskiller sig fra etikettens farve. Betegnelsen skal desuden fremstå klart blandt de øvrige oplysninger på etiketten.

Angivelsen af olivenes produktionsår er obligatorisk.

Olien skal markedsføres i beholdere på højst 5 l.

4.9. Krav i nationale bestemmelser: -

EF-nr.: G/IT/00060/97.12.22

Dato for modtagelsen af den fuldstændige ansøgning: 12. august 2002.